Tangah malam pulang dari Sikuai, di tangah lauik si Atang bantuak manampak kapa sagadang kapa induk Amerika.
Kapa tu madok bana ka inyo.
Si Atang tapakiak dek karano kapa tu raso ka maantak motorbot nan nyo tompangi.
“Kapa Induak! Induak kapa! Induaknyo!” pakiak si Atang manunjuak-nunjuak ka lauik lapeh.
Sudah tu si Atang pansan.
Tigo hari indak jago-jago. Kini badan si Atang lamah sabalah, aie liuanyo bapetai-petai surang.
Kecek urang pasie, si Atang tatunjuak jin lauik. Kanai tampalari!
“Tujuah kali den kecek an ka waang sabalun ka pai! Tangah malam jaan manunjuak-nunjuak ka tangah lauik. Tatunjuak jin lauik beko! Tapi waang kan kareh angok!” sasa si Jila kutiko datang mancaliak si Atang.
“Iyo. Kini baru tau den. Tanyato awak indak buliah manunjuak-nunjuak ka tampek nan kalam” kato si Atang maapuih aie liua nan taruih se mailie dari muncuangnyo.
“Kalau nan indak jaleh waang tunjuak-tunjuak, itu akibatnyo. Lamah sabalah badan waang, bapetai-petai aie liua waang!”
“Waang taruih se mampatakuik-takuik an den. Waang kan tahu sandiri! Banyak urang kini nan manunjuak-nunjuak. Manunjuak si anu korupsi barjamaah. Manunjuak si anu sato maliang kayu, si anu KKN. Tapi mereka nan manunjuak-nunjuak tu indak surang juo nan kanai tampalapari doh.”
“Kalau urang-urang tu tatunjuak jin lauik, baru inyo tau raso!”
“Jin lauik tu sia? Urang?”
“Jin lauik tu, jin! Jihin! Ka baa juo urang manunjuk-nunjuk jin tu, manuduah-nuduah, nan jin tu indak ka tatangkok bagai doh. Co caliak jaksa-jaksa nan nan tatunjuak jin lauik tu. Langsuang diparantian! Kini kito jan manunjuak-nunjuak indak karuan. Indak lamah sabalah sajo nan kaditangguangkan doh. Bisa-bisa, bakapeh iduang awak!”
“Kalau awak tahu ado pajabat tinggi nan korupsi, indak buliah awak manunjuak-nunjuak an, bahaso pajabat tu iyo korupsi?”
“Tang. Sakali lai den nasehati waang. Jaan manunjuak-nunjuak urang, kalau indak jaleh kasalahannyo.”
“Jadi, awak padia sajo urang korupsi. Awak caliak sajo urang makan urang? Indak ado hati nurani awak lai!”
“Aden takuik Tang. Kok tadanga kecek waang ko dek jin lauik tu beko.”
“Jadi urang-urang nan korupsi, nan KKN tu nan jin lauik?”
“Alah tu Atang. Alah.Tobat den. Itu induak nyo bana nan waaang sabuik tu mah kawan.”
“Jadi baa lai? Lai ka cegak tampalari den ko, Jila?”
“Padia se lah apo nan tampak. Jaan waang tunjuak-tunjuak juo kalera-kalera tu lai. Kok tatunjuak jin lauik pulo waang sakali lai, pudua angok waang.”
Dikarang oleh : Wisran Hadi
min_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn